## Educació commemora els 600 anys de l’arribada del poble gitano a Espanya amb unes jornades per a afavorir la inclusió

*** Les jornades se celebraran els dies 7 i 12 de maig en la modalitat en línia i el termini d’inscripció comença este dimarts, Dia Internacional del Poble Gitano
* L’objectiu és promoure la reflexió, el diàleg i l’intercanvi de bones pràctiques per a afavorir l’èxit acadèmic de l’alumnat gitano**

La Conselleria d’Educació, Cultura, Universitats i Ocupació  commemora els 600 anys (1425-2025) de l’arribada del poble gitano a Espanya a través de la jornada ‘Educació Inclusiva i alumnat gitano’, que se celebrarà els dies 7 i 12 de maig en la modalitat en línia i en horari de 16:00 a 20:00 hores.

La formació, organitzada per la Direcció General d’Innovació i Inclusió Educativa i el Cefire d’Educació Inclusiva, Benestar i Salut Mental, està dirigida al personal docent i no docent d’atenció educativa de centres educatius no universitaris de la Comunitat Valenciana.

Este aniversari representa una oportunitat per a reconéixer i valorar la història, la cultura i les contribucions del poble gitano en la construcció de la identitat col·lectiva.

Per això, la Conselleria ha creat un espai de reflexió i diàleg obert a la comunitat educativa, entitats i institucions, amb la finalitat de compartir bones pràctiques i estratègies que afavorisquen la inclusió i l’èxit acadèmic de l’alumnat gitano.

En esta línia, durant la trobada es presentaran i compartiran bones pràctiques de centres educatius i entitats gitanes en la Comunitat Valenciana i en el territori espanyol, ressaltant la importància de l’enfocament comunitari i de gènere.

Així mateix, s’abordaran temes com ara la situació educativa de l’alumnat gitano, el paper dels centres educatius i del professorat, així com els recursos i les polítiques educatives.

Finalment, es posarà l’accent en la història i cultura del poble gitano en el currículum i es promourà la mediació i el paper de les entitats gitanes.

El termini d’inscripció comença este dimarts, 8 d’abril, coincidint amb el Dia Internacional del Poble Gitano, i es pot tramitar fins al pròxim 28 d’abril a través de l’enllaç [següent](https://portal.edu.gva.es/cefire/educacio-inclusiva-i-alumnat-gitano/).

Fecha: 08/04/2025